460/2012

D hf. kærði úrskurð héraðsdóms þar sem staðfest var ákvörðun sýslumannsins í Reykjavík um að stöðva gerð í aðfararmáli D hf. gegn J. Við fyrirtöku aðfararbeiðninnar var bókað í gerðabók „Með tilliti til dóms Hæstaréttar nr. 600/2011 er ekki ljóst hvort og hversu há vanskil gerðarþola eru. Sýslumaður ákveður að stöðva gerðina“. Í dómi Hæstaréttar kom fram að aðfararbeiðni D hf. hefði fullnægt formkröfum 1. mgr. 10. gr. laga nr. 90/1989 og ekki hefði legið fyrir að beiðninni yrði ekki fullnægt samkvæmt efni sínu, sbr. 1. mgr. 17. gr. sömu laga. Því hefði sýslumaður ekki átt að stöðva aðfarargerðina af sjálfsdáðum og var ákvörðun hans felld úr gildi.

Dómur Hæstaréttar.

Mál þetta dæma hæstaréttardómararnir V-kk-nf M-kk-nf M-kk-nf, E-kk-nf T-kk-nf og Þ-kk-nf Ö-kk-nf.

Sóknaraðili skaut málinu til Hæstaréttar með kæru 20. júní 2012 sem barst réttinum ásamt kærumálsgögnum 28. sama mánaðar. Kærður er úrskurður Héraðsdóms Reykjavíkur 8. júní 2012, þar sem staðfest var sú ákvörðun sýslumannsins í Reykjavík 28. febrúar 2012 að stöðva gerð í aðfararmáli sóknaraðila gegn varnaraðila nr. 011-2012-00476. Kæruheimild er í 4. mgr. 91. gr. laga nr. 90/1989 um aðför. Sóknaraðili krefst þess að hinn kærði úrskurður verði felldur úr gildi og lagt fyrir sýslumann að framkvæma fjárnám hjá varnaraðila. Þá krefst hann málskostnaðar í héraði og kærumálskostnaðar.

Varnaraðili hefur ekki látið málið til sín taka fyrir Hæstarétti.

Sóknaraðili krafðist fjárnáms með aðfararbeiðni sem móttekin var af sýslumanninum í Reykjavík 1. febrúar 2012 til tryggingar skuld samkvæmt skuldabréfi útgefnu 28. mars 2008. Varnaraðili er tilgreindur skuldari bréfsins en A-kvk-nf D-kvk-nf P-kvk-nf er tilgreindur sem veðsali. Segir í beiðninni að tvö tryggingarbréf með veði í fasteign Ö-kvk-ef D-kvk-ef, Bakkastöðum 47, Reykjavík, séu að baki áðurnefndu skuldabréfi. Beiðnin var gerð að undangengnum greiðsluáskorunum sem birtar voru fyrir varnaraðila og Ö-kvk-þf D-kvk-þf 15. nóvember 2011. Í aðfararbeiðni er höfuðstóll skuldar tilgreindur á sama hátt og í greiðsluáskorunum og skuldin sundurliðuð í höfuðstól, dráttarvexti og nánar tilgreinda kostnaðarliði. Heildarfjárhæð skuldarinnar er sögð vera 60.344.182 krónur. Þar kemur einnig fram að lánið hafi verið í erlendri mynt að jafnvirði ,,ISK 38.000.000“ og að baki því séu tvö tryggingarbréf. Jafnframt kemur fram að búið sé að endurreikna lánið í samræmi við dóma Hæstaréttar í málum nr. 471/2010, 603/2010 og 604/2010 og lög nr. 38/2001 um vexti og verðtryggingu eins og þeim var breytt með lögum nr. 151/2010. Þá segir einnig: ,,Lánið er í vanskilum frá 20. 4. 2011.“ Sóknaraðili hefur upplýst að aldrei hafi verið greitt af láninu en fyrsti gjalddagi þess hafi verið 1. apríl 2009. Ástæða hinna tilvitnuðu orða sé sú að staða lánsins hafi verið endurútreiknuð miðað við tilvitnaðan dag og sá endurútreikningur birtur varnaraðila sem skuldara. Sóknaraðila hafi, samkvæmt 5. mgr. 18. gr. laga nr. 38/2001, verið óheimilt að krefjast dráttarvaxta vegna vanskila fram að framkvæmd endurútreiknings. Því hafi með tilvitnuðum orðum verið vísað til þess að lánið hafi verið í vanskilum og gjaldfallið þegar endurútreikningurinn var kynntur varnaraðila og dráttarvextir verði því reiknaðir frá þeim degi.

Sýslumaður boðaði varnaraðila til fjárnáms 7. febrúar 2012 og Ö-kvk-þf D-kvk-þf í öðru máli sama dag. Varnaraðili mætti ekki þegar aðfararbeiðnin gegn honum var tekin fyrir hjá sýslumanni. Hann lét málið heldur ekki til sín taka fyrir héraðsdómi.

Beiðni sóknaraðila um aðför fullnægði formkröfum 1. mgr. 10. gr. laga nr. 90/1989. Ekki lá fyrir að beiðninni yrði ekki fullnægt samkvæmt efni sínu, sbr. 1. mgr. 17. gr. sömu laga, og voru því ekki að lögum skilyrði til þess að sýslumaður stöðvaði aðfarargerðina af sjálfsdáðum. Samkvæmt þessu verður fallist á kröfu sóknaraðila um að fella úr gildi tilgreinda ákvörðun sýslumannsins í Reykjavík.

Varnaraðili greiði sóknaraðila málskostnað í héraði og kærumálskostnað sem ákveðinn verður í einu lagi eins og í dómsorði greinir.

Dómsorð:

Felld er úr gildi sú ákvörðun sýslumannsins í Reykjavík 28. febrúar 2012 að stöðva gerð í aðfararmáli nr. 011-2012-00476, sóknaraðila, Dróma hf., gegn varnaraðila, J-kk-þgf Þ-kk-þgf Þ-kk-þgf.

Varnaraðili greiði sóknaraðila málskostnað í héraði og kærumálskostnað, 300.000 krónur.